Pollák, Peter, poslanec Európskeho parlamentu (2020-07-07):
Ďakujem pekne. Vážený pán predsedajúci, vážení páni ministri, vážené poslankyne, vážení poslanci, milí kolegovia, v prvom rade mi dovoľte úprimne poďakovať. Ďakujem, za efektívne, promptné prijímanie opatrení na elimináciu 
COVIDU-19. Vďaka patrí vláde, ale aj vám, vážené pani poslankyne a vážení poslanci, ktorí opatreniam, ktorí opatrenia prijímali. Vďaka patrí všetkým ľuďom, ktorí týmto opatreniam porozumeli a rešpektovali ich. Slovensko sa stalo vzorom celej Európe aj teda svetu. Veľká vďaka patrí aj premiérovi Igorovi Matovičovi, boj za zdravie a životy vnímal citlivo a osobne. Som vďačný, že som mohol byť pri ťažkých, no zároveň dôležitých rozhodnutiach pre Slovensko a bojovať v prvej línii s množstvom skvelých ľudí dobrovoľníkov. Boj s pandémiou sme nateraz zvládli. Pevne verím, že si to nepokazíme. Pokúsme sa však toto zlo, ktoré sme teda prekonali, obrátiť na niečo dobré. Koronavírus prináša pre Slovensko zároveň obrovskú príležitosť. Ide o niekoľko miliónová finančná podpora Európskej únie, vďaka ktorej môžme postaviť Slovensko na nohy. Aj v týchto ťažkých časoch sa potvrdilo, že vstup do Európskeho spoločenstva bol správnym rozhodnutím. Minulá vláda tlačila pred sebou množstvo zanedbaných vecí ešte pred vypuknutím pandémie. Nemáme vyriešený problém, nemáme vyriešené problémy v oblasti vzdelávania, zdravotníctva, infraštruktúry, dôchodkového systému, životného prostredia, ekonomiky, no ani v rómskej téme, na ktorú boli aj z prostriedkov Európskej únie vyčlenené stovky miliónov eur. V chudobných regiónoch, tam, kde žijú aj Rómovia, sa životná úroveň neustále zhoršuje. Máme pred sebou príležitosť, ktorá sa však už nikdy nezopakuje. Každý jeden problém, ktorý budete riešiť, je akútny. Je dôležitý, aby sa všetky, je dôležité, aby sa všetky prostriedky využili racionálne v prospech Slovenska. Vnímajte ich ako príležitosť pre budúcnosť všetkých obyvateľov vašej krajiny. Podpora Európskej únie musí viesť k zmene nášho školstva tak, aby tie deti nielenže nemali problém s učivom, s porozumením, ale aby z našej školy, z našich škôl vychádzali alebo naše školy vychovali špičkových odborníkov a vedcov. Z každého dieťaťa, aj z toho, ktoré žije v najchudobnejšom regióne, musia školy vychovať človeka s dostatočným, s dostatočnými zručnosťami a kvalifikáciou. Aby aj on mal budúcnosť na trhu práce a nie v sociálnom systéme. Školstvo dlhodobo volá po reforme, ktorá zabezpečí aj, aj, aby aj rómske deti obchá... odchádzali zo vzdelávacieho systému pripravené na trh práce. Len ak začneme vnímať chudobné rómske deti ako potenciál pre Slovensko, bude naše vzdelávanie na tej správnej ceste. Desiatky rokov zanedbané zdravotníctvo je v súčasnosti na kolenách. Nemáme budovy, nemáme prístroje, nemáme ani ľudí, ktorí by tieto prístroje obsluhovali. Súčasné zdravotníctvo nezvláda ani bežné situácie, nieto ešte mimoriadny stav. Zo Slovenska, kde sa dnes vyrábajú automobily, z krajiny, kde masa ľudí pracuje za nízke mzdy za pásom, musíme vytvoriť Slovensko úspešné, moderné. Mnohé problémy, o ktorých rozprávam, vrátane riešení sú súčasťou programového vyhlásenia vlády. Dôsledne ich poznáte a práve vy máte v rukách kľúče, ktorými môžte odomknúť bránu pre lepšie, moderné Slovensko. Na naplnenie ambiciózneho dokumentu treba však zdroje. A tie budete mať. Slovensko môže byť zelené, moderné, kultúrne, s dobrou infraštruktúrou, rozvinutými regiónmi, kvalitným zdravotníctvom a školstvom. Slovensko môže byť bez korupcie, rodinkárstva a mafiánskych praktík. Smerujte finančnú podporu Európskej únie do našich regiónov. Aj v tom najchudobnejšom regióne v Rožňave, v Medzilaborciach či v Jarovniciach žijú ľudia. Je absurdné, že na Slovensku máme aj v 21. storočí množstvo občanov, ktorí snívajú o prístupe k vode alebo ku kanalizácii. Snívajú o dobrej platenej, o dobre platenej práce, práci vo svojom regióne. O diaľnici z Košíc do Bratislavy, ktorá sa stala symbolom neschopnosti bývalých vlád. Akúkoľvek prioritu si vyberiete spomedzi všetkých problémov, ktoré Slovensko trápia, ktoré som vymenoval, bude správna. Dôležité je však neurobiť rovnakú chybu, akú urobili politici pred vami. Slovensko Európa v súvislosti s čerpaním eurofondov vníma ako problematické. OLAF potvrdil, že 20 %, čiže pätina financií z Európskej únie bola minutá podvodne, čiže s nezrovna... s nezrovnalosťami. Dostali ste sa, súčasná vláda dostala mandát, aby Slovensko očistila od korupcie. Dostali ste sa do zložitej situácie, aby ste, avšak máte obrovskú možnosť zabiť dve muchy jednou ranou. Počas vášho mandátu môžete skoncovať s korupciou a postaviť Slovensko na nohy. Stačí začať efektívne využívať podporu, ktorú máme. Prestaňme klásť byrokratické bariéry pre žiadateľov. Zjednodušme žiadosti a nebojme sa ísť do veľkých reforiem. Možno si už niekto, niektorí z vás pamätáte na Miklošove reformy, svojho času zachránili Slovensko. Vytiahli Slovensko z ekonomickej priepasti. Dnes sa nachádzame v podobnej situácii. Stojíme pred priepasťou a je na vás, či padneme, alebo sa pohneme vpred. História si vašu prácu bude pamätať. Budeme si pamätať váš úspech alebo vaše zlyhanie. Dámy a páni, evidentne nám dnes doma chýbajú kvalitní ľudia so skúsenosťami s eurofondami. Mnohí špičkoví odborníci na eurofondy odišli do zahraničia. Nebojme sa ich pritiahnuť späť. Nebojme sa ich zaplatiť. Nebojme sa zaplatiť ľudí, ktorí dnes pracujú v európskych inštitúciách. V súčasnej dobe, kedy potrebujeme efektívne využiť prichádzajúce financie, môže byť ich pomoc pre Slovensko zlatom. Dajte vedieť všetkým expertom, že ich, že ich Slovensko potrebuje. Pozvite ľudí, ktorí vytvárali hodnoty v zahraničí, nech sa vrátia, dnes ich treba doma. Pošlite im signál, že ich Slovensko, že Slovensko o nich stojí. Napíšte nový príbeh úspešného, moderného Slovenska. Táto história alebo to, čo píšeme dnes, sa nebude opakovať. Máme jedinečnú šancu naozaj pomôcť budúcim generáciám. Vaše výsledky alebo výsledky vašej práce budeme môcť teda o desať rokov zhodnotiť, či boli dobré, alebo nie. Ďakujem pekne. (Potlesk.)